b"\n_START_ARTICLE_\nItalijanka v Al\xc5\xbeiru\n_START_PARAGRAPH_\nItalijanka v Al\xc5\xbeiru (v izvirniku italijansko L'italiana in Algeri) je komi\xc4\x8dna opera v dveh dejanjih (sedmih slikah) Gioacchina Rossinija. Krstna predstava je bila 22. maja leta 1813 v bene\xc5\xa1kem gledali\xc5\xa1\xc4\x8du San Benedetto, ko je bilo skladatelju enaindvajset let. Sam je ve\xc4\x8dkrat dejal, da je opero ustvaril v vsega osemnajstih dneh. Libreto je spisal Angelo Anelli. Pred Rosinnijem je isto besedilo \xc5\xbee uglasbil skladatelj Luigi Mosca (l. 1808)._NEWLINE_Najbolj znani del iz opere je uvertura. Poleg nje pa iztopata tudi finale prvega dejanja in trio\xc2\xa0\xc2\xbbPappataci\xc2\xab, kjer so \xc5\xa1aljivi domisleki obenem tudi duhoviti, rahlo\xc4\x8dutni in muzikalni._NEWLINE_V Ljubljani je bila opera prvi\xc4\x8d izvedena \xc5\xbee 7. aprila 1821 v izvedbi italijanskih gledali\xc5\xa1\xc4\x8dnikov, drugi\xc4\x8d pa v izvedbi nem\xc5\xa1ke operne skupine 19. in 20. novembra 1825. Na odru ljubljanske Opere je bilo delo prvi\xc4\x8d uprizorjeno v sezoni 1960/1961, ko je v vlogi Mustafe pel Ladko Koro\xc5\xa1ec. Glasbeno vodstvo je bilo v rokah Boga Leskovica, re\xc5\xbeiser je bil Hinko Leskov\xc5\xa1ek. Na Slovenskem so opero zadnji\xc4\x8d uprizorili leta 2014 v Mariboru.\n_START_SECTION_\nPrva slika\n_START_PARAGRAPH_\nDvorana v Mustafovem dvorcu._NEWLINE_Elvira je \xc5\xbealostna, ker jo njen mo\xc5\xbe, al\xc5\xbeirski beg Mustafa, ve\xc4\x8d ne ljubi. Njena zaupna su\xc5\xbenja Zulma jo zaman sku\xc5\xa1a potola\xc5\xbeiti. Mustafa strese nanju svojo jezo ter zaupa gusarju Halyju, da bo naprtil Elviro za \xc5\xbeeno italijanskemu su\xc5\xbenju Lindoru, hkrati pa mu naro\xc4\x8di, naj mu poi\xc5\xa1\xc4\x8de primerno novo in mlado Italijanko. Lindoro se otepa te gospodarjeve namere, ker je pustil doma v Italiji nevesto, ki jo ljubi.\n_START_SECTION_\nDruga slika\n_START_PARAGRAPH_\nPred dvorcem._NEWLINE_Haly je medtem zajel Lindorovo zaro\xc4\x8denko Izabelo, ki se je podala iskat svojega izginulega \xc5\xbeenina, a se je pri tem njena ladja v viharju ob al\xc5\xbeirski obali potopila._NEWLINE_Mustafovi voj\xc5\xa1\xc4\x8daki takoj ugotovijo, da bo Izabela odli\xc4\x8dna pridobitev za njegov harem. Ko pa Haly izve od Elvirinega spremljevalca Taddea, da sta oba po rodu Italijana, se \xc5\xa1e bolj razveseli plena, saj je s tem hitro in preprosto izpolnil bejevo naro\xc4\x8dilo.\n_START_SECTION_\nTretja slika\n_START_PARAGRAPH_\nDvorana._NEWLINE_Mustafa ponudi Lindoru, da mu vrne prostost, \xc4\x8de odpelje Elviro s seboj v Italijo. Elvira ga roti, naj je ne iz\xc5\xbeene, a beg je neusmiljen, zlasti ko mu pride Haly sporo\xc4\x8dit, da je \xc5\xbee ujel novo prelepo mladenko. Mustafa sprejme Izabelo, obdan z zborom evnuhov, a ona takoj opazi, kako ga je prevzela s svojo lepoto, zato sklene to izkoristiti. Elvira, Zulma in Lindoro se pridejo poslovit od beja. Lindoro in Izabela tedaj spoznata, da sta se zna\xc5\xa1la v istem ujetni\xc5\xa1tvu. Izabela ho\xc4\x8de vedeti, kdo je jaokajo\xc4\x8da \xc5\xbeena ob Lindoru, in Mustafa ji mora priznati, da je bila Elvira doslej njegova \xc5\xbeena, a da jo je zdaj namenil svojemu su\xc5\xbenju. Prebrisana Italijanka predlaga, naj bej kar sam obdr\xc5\xbei svojo \xc5\xbeeno, njej pa naj nakloni Lindora. Mustafa tega ne sprejme, zato pa Izabela poka\xc5\xbee svojo temperament in ga po\xc5\xa1lje k vragu. Mustafa je zmeden zaradi njene nepri\xc4\x8dakovane odlo\xc4\x8dnosti in sam prav ne ve, kako bi si pridobil neugnano lepotico.\n_START_SECTION_\n\xc4\x8cetrta slika\n_START_PARAGRAPH_\nNa \xc4\x8dudovitem vrtu._NEWLINE_Mustafa se trudi, da bi izpolnil vsako Izabelino muhasto \xc5\xbeeljo in imenuje celo Taddea za\xc2\xa0\xc2\xbbVelikega Kajmakana\xc2\xab\xc2\xa0in svojega namestnika. Taddeo okleva, a kon\xc4\x8dno sprejme ponujeno \xc4\x8dast, misle\xc4\x8d, da se bo tako la\xc5\xbee re\xc5\xa1il nev\xc5\xa1e\xc4\x8dnosti in \xc5\xa1e nemara pridobil zase Izabelo.\n_START_SECTION_\nPeta slika\n_START_PARAGRAPH_\nDvorana._NEWLINE_Elvira in Zulma sporo\xc4\x8dita Izabeli, da pride Mustafa k njej na kavo in jo zato preoble\xc4\x8deta v tur\xc5\xa1ka obla\xc4\x8dila. Mustafa pride skupaj z Lindorom, za katerega pa ne sluti, da je Izabelin zaro\xc4\x8denec. Zato poto\xc5\xbei Lindoru, kako ga Izabela zavra\xc4\x8da, vendar naro\xc4\x8di Taddeu, ko bo pri\xc5\xa1la, naj se na znak izgubi iz sobane. Izabela pride na kavo in Mustafa ho\xc4\x8de ostati z njo na samem. Ker pa je povabila s seboj tudi Elviro, se mora Mustafa v navzo\xc4\x8dnosti svoje biv\xc5\xa1e \xc5\xbeene obna\xc5\xa1ati zelo spodobno.\n_START_SECTION_\n\xc5\xa0esta slika\n_START_PARAGRAPH_\nNa vrtu._NEWLINE_Lindoro se pripravlja na pobeg z Izabelo. Mustafa bi rad, naj mu Lindoro svetuje, kako bi si pridobil Izabelino ljubezen. Lindoro pa ga potola\xc5\xbei, ko se mu zla\xc5\xbee, da ga Izabela skrivaj \xc5\xbee tako vro\xc4\x8de ljubli, da ga je sklenila po\xc4\x8dastiti z visokim italijanskim odlikovanjem in ga imenovati za svojega\xc2\xa0\xc2\xbbpodcopatnika\xc2\xab."